Mostra Internacional de Films de Dones de Barcelona

Masterclass amb Helena Třeštíková
2023-05-19 19:00 - 21:00 (Europe/Paris) | Filmoteca de Catalunya, Plaça Salvador Seguí, 1, Barcelona, Barcelona, Espanya
Masterclass amb Helena Třeštíková
Coorganitzat amb DocsBarcelona
El DocsBarcelona i la Mostra Internacional de Films de Dones de Barcelona coorganitzen una masterclass amb la cineasta txeca Helena Třeštíková (República Txeca, 1949) amb motiu de l’homenatge que el festival ret a la seva trajectòria fílmica en aquesta 26ena edició.
Helena Třeštíková va començar la seva carrera cinematogràfica a meitat dels anys setanta i des d’aleshores ha realitzat més de 50 documentals. Els seus interessos cinematogràfics giren sempre al voltant de les relacions humanes i les qüestions socials i la seva especialitat són els documentals de timelapse en els quals segueix els seus personatges durant algunes dècades de les seves vides. En aquest sentit, l’obra de Třeštíková planteja qüestions rellevants per a la pràctica del cinema documental com ara els límits entre creador i obra, l’ètica que subjau a les relacions que s’estableixen entre la realitzadora i els seus personatges, o el treball de muntatge en el qual es creen noves relacions temporals o associacions de significat que transcendeixen la realitat.
Helena Třeštíková ha guanyat dues vegades la principal competició del Karlovy Vary International Film Festival (1998 – ‘The Sweet Century’; 2015 – ‘Mallory’). El 2010, ‘Katka’ va guanyar el Czech Lion i ‘René’ va triomfar als European Film Awards de 2008. A més, Třeštíková va cofundar la Film and Sociology Foundation (Nadace Film & Sociologie, 1994) i la Fundació Man And Time (Nadace člověk a čas, 1994).
Durant la retrospectiva que oferirem a la Filmoteca de Catalunya es podran veure tres dels seus títols més celebrats, ‘Katka’ (2010), ‘Private Universe’ (2012) i la recent ‘René – The Prisioner of Freedom’ (2021) que fou estrenada al festival IDFA d’Amsterdam.
Per a la masterclass, Helena Třeštíková ha fet una selecció íntima i acurada d’algunes de les seqüències de la seva filmografia que més l’han influït i que d’alguna manera han condicionat la seva manera de fer cinema. A través d’aquestes seqüències podrem descobrir la seva forma de treballar i els reptes als quals s’ha hagut d’enfrontar alhora de filmar els seus personatges durant tants anys de les seves vides. La sessió serà conduïda per Marga Almirall, de la Mostra International de Films de Dones de Barcelona.

Visions perifèriques
2023-05-31 10:30 - 12:30 | Filmoteca de Catalunya, Plaça Salvador Seguí, 1, Barcelona, Barcelona, Espanya
Visions perifèriques
El projecte Visions perifèriques consisteix en la creació, programació i dinamització d’un esdeveniment cultural amb perspectiva de transformació social creat per joves i destinat a públic jove. Un cineclub escolar enfocat a generar coneixements i reflexions sobre el món de les imatges i els drets humans: migracions, ecologismes, gènere i sexualitats i cultura de pau. En aquesta sessió, que tanca l’edició d’enguany, l’alumnat participant presentarà els curtmetratges seleccionats i dinamitzarà un debat al voltant de la relació entre el cinema i els canvis socials en marxa.
Farrucas

Ian de la Rosa, Espanya, 2021, 17′

Hadoum, Fátima, Sheima i Sokayna són quatre adolescents del Puche, un barri perifèric de la ciutat espanyola d’Almeria, orgulloses de les seves arrels marroquines i espanyoles. Juntes s’enfronten a les seves primeres experiències en instituts fora del barri que, encara que fan evidents les mancances del seu entorn, no aconsegueixen que disminueixi la intensitat dels seus desitjos i anhels. En el divuitè aniversari de Fàtima la fortalesa de la confiança que tenen en si mateixes es veurà posada a prova.
Bozas

Séverine Sajous, Anna Surinyach, Espanya, 2020, 17′
Alhassane, Aminata, Mamadou, Mariam i Yahya expliquen en primera persona i amb les seves pròpies imatges com han arribat a Europa. Tots tenien un mateix objectiu, fer boza, però què significa aquesta paraula que es pronuncia en el moment d’arribar? Existeix en realitat? Quan es compleix de veritat el somni de boza? S’arriba algun dia? Un selfie en primera persona del plural sobre les migracions.

Go Fish
2023-05-31 21:45 - 23:30 | Plaça Virreina, Plaça Virreina, Barcelona, 08012
Projecció de:
Go Fish
Rose Troche, Estats Units, 1994, 80’, VOSC
Comèdia d’embolics i amors ambientada en una comunitat formada per lesbianes que viuen amb inquietud la ruptura de les seves parelles i participen activament en la construcció de noves relacions. Go Fish va ser una comèdia innovadora, moderna i de baix pressupost que celebrava la cultura lèsbica a tots els nivells, plantejant qüestions al voltant de l’autopercepció que se sintetitzen en la pregunta que Kia, una de les protagonistes, planteja a una de les seves amigues: “Quina preferiries que fos la nostra imatge lesbiana col·lectiva?”.
*Amb presentació a càrrec de la teòrica i activista Bárbara Ramajo. Ramajo és membre del grup de debat lesbofeminista Bollos en teoria i en la seva producció textual ha analitzat la representació de les dones lesbianes a la pantalla. L’any 1994, va acompanyar a Rose Troche a la presentació a Barcelona de Go Fish.
> CINEMA FORA DE LLOC

Mujeres en lucha
2023-06-01 18:30 - 20:30 | La Bonne – Centre de Cultura de Dones Francesca Bonnemaison, Sant Pere més baix, 7, Barcelona, Spain
Projecció de:
Mujeres en lucha
Margareta Hjelm, Suècia, 1976, 98’
Estrena a l’Estat espanyol
Dones en lluita és un documental produït per la televisió pública sueca l’any 1976, en el qual vuit dones antifranquistes espanyoles —Carmen Marrón Llaneza, Anita Sirgo Suárez, Esperanza Rodríguez Lara, Dulcinea Bellido Carvajal, Eloísa Rubio García-Rama, Isabel i Montserrat Avilés i Vila, i Maruja Ruiz Martos— relaten les seves experiències de lluita contra la dictadura, a la resistència contra els nazis, la lluita comunista i feminista, la lluita sindical i la lluita veïnal. El documental va ser projectat a l’Estat espanyol per primera vegada el 2018 a la festa del Partit Comunista Espanyol —42 anys després del seu enregistrament i la seva emissió a Suècia—, quan el fill d’una de les protagonistes va retrobar el film entre els objectes personals de la seva mare.
*Amb presentació a càrrec de Maruja Ruiz Martos. Aquesta activista va aparèixer al rodatge de Mujeres en lucha quan liderava el tancament d’un grup de tres-centes dones en contra dels acomiadaments d’obrers per part de la fàbrica Motor Ibèrica, al 1976.
> SESSIONS ESPECIALS

Mothers of the Revolution
2023-06-06 20:00 - 22:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Mothers of the Revolution
Briar March, Nova Zelanda, 2021, 102′
Entre el 1981 i el 2000, milers de dones de tot el món van instal·lar un campament permanent a les terres comunals que envoltaven la RAF de Greenham Common (Berkshire, Anglaterra) per mostrar la seva oposició a l’emplaçament d’armament nuclear en aquella base militar. La seva resistència pacífica, l’estructura organitzativa i la seva imaginació sense fronteres van convertir aquesta protesta en un referent de la desobediència civil i de l’ecofeminisme mundial. Mothers of the Revolution és el tribut que la documentalista neozelandesa Briar March fa al coratge d’aquelles dones, que van persistir tossudament en aquella ocupació fins que es van retirar els míssils de la base. Amb la recuperació d’imatges d’arxiu, la recreació dramàtica d’alguns episodis, la veu narradora de l’actriu i ex parlamentària Glenda Jackson i els testimonis d’algunes de les activistes d’aquells anys, o de la també actriu Julie Christie, es restitueix la memòria d’aquella experiència, que continua sent una font d’inspiració per als moviments d’apoderament col·lectiu.
*Amb presentació a càrrec de Montse Cervera i del col·lectiu Dones per Dones. Cervera és una activista antimilitarista que va estar present al campament pacifista de dones de Greenham Common i va organitzar juntament amb les seves companyes de Dones Antimilitaristes (DOAN), l’acció coneguda com “Tren antimilitarista de les dones” en protesta contra els exèrcits i la construcció d’una acadèmia militar per a dones a Tortosa.
> PERSISTÈNCIES FÍLMIQUES

Col·lectiu fílmic feminista: Yugantar
2023-06-07 18:00 - 20:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Col·lectiu fílmic feminista: Yugantar
Estrena a Catalunya
La dècada dels anys setanta a l’Índia va ser políticament inestable, però força fèrtil quant a l’organització social i col·lectivització que va propiciar: el llarg mandat de la ministra Indira Gandhi i la seva suspensió de llibertats va donar lloc al naixement de moviments revolucionaris d’esquerres, així com a la formació de grups de lluita per les terres comunals i per les llibertats civils. En aquest context neix el primer col·lectiu fílmic feminista del país, Yugantar, el nom del qual remet al “canvi a una nova era”. Les integrants van col·laborar amb sindicats de dones treballadores, així com amb activistes de grups de recerca feminista i moviments ambientalistes. L’obra de Yugantar s’inscriu en la genealogia del cinema militant feminista d’aquells anys, nascut simultàniament en diversos territoris. Conèixer el seu treball, en una sessió emmarcada dins les Persistències fílmiques, obre una porta per entendre l’impacte del discurs feminista a les pràctiques i estètiques documentals de l’Índia.
* Amb presentació a càrrec de Tanbir Johal, traductora i investigadora Punjabi, nascuda a Anglaterra, ha estudiat a Londres i Lisboa. Actualment investiga sobre les polítiques del sud global de mitjans del segle XX, especialitzant-se a Àsia del sud.
Projecció de:
Molkarin (Maid Servant)
Yugantar, Índia, 1981, 27′, VOSC

Tambaku Chaakila Oob Aali (Tobacco Embers)
Yugantar, Índia, 1982, 25′, VOSC

Idi Katha Maatramena (Is This Just a Story?)

Yugantar, Índia, 1983, 26′, VOSC
> PERSISTÈNCIES FÍLMIQUES

Sessió doble: "Prision for women" i "El bus"
2023-06-07 20:30 - 22:30 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
P4W: Prison for Women
Janis Cole i Holly Dale, Canadà , 1981, 81′ , VOSC
Estrena a l’Estat espanyol
La parella icònica del cinema directe canadenc formada per Janis Cole i Holly Dale va estar activa al llarg dels anys 70 i 80, produint nombroses peces documentals que retrataven el seu entorn, arrelat a la classe obrera i a la comunitat queer. El 1980, després de cinc anys sol·licitant permís, se’ls va concedir accés a la presó de dones d’Ontàrio on van realitzar una peça crítica amb el sistema penitenciari que és alhora un retrat íntim de cinc de les dones que hi complien condemna. A través d’un dispositiu de converses, així com de l’observació atenta de la quotidianitat, la pel·lícula permet accedir a les experiències de les recluses en la recerca d’amor, de lluita contra la solitud i a la seva demanda d’un tracte més just. Les cinc dones responen amb confiança a la mirada tendra i respectuosa de les cineastes.

El bus
Sandra Reina, Espanya , 2023, 30′, VE
Estrena a Catalunya

Seguiment d’un grup de persones durant els trajectes d’anada i tornada entre la llar i la presó amb motiu d’un permís de cap de setmana. El documental comparteix el neguit, les expectatives i les frustracions d’aquest moment de llibertat. Una càmera propera i alhora totalment respectuosa, acull aquest viatge físic i íntim en el qual les relacions forçades per l’espai reduït, projecten desitjos de canvi vital no sempre fàcils d’assolir.
*Amb presentació i col·loqui a càrrec de la directora Sandra Reina

> PERSISTÈNCIES FÍLMIQUES

Para su tranquilidad, haga su propio museo
2023-06-08 17:00 - 19:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Para su tranquilidad, haga su propio museo
Ana Endara i Pilar Moreno, Panamà, 2021, 70′, VE
Estrena a Catalunya

“Hi ha valor en tot el que és estrany, per tant, jo sóc de valor”, va escriure Senobia Cerrud en un diari que, avui dia, els tèrmits roseguen plàcidament. A casa seva, a Paritilla, un poble a l’interior de Panamà, Senobia va construir el Museu d’Antiguitats de totes les espècies, on una ampolla acoblada a l’esquelet d’un paraigua es transforma en un dimoni o un pal lligat als trossos una ampolla de llet, en un ocell. En aquest film, les veïnes, companyes de treball, conegudes i amigues de Senobia invoquen la seva capacitat de recollir, reconstruir i anomenar tota mena d’objectes rebutjats, elogiant la seva individualitat i posant en qüestió, com feia ella, la cultura de l’obsolescència.
> PERSISTÈNCIES FÍLMIQUES

Privilege
2023-06-08 20:00 - 22:00, 2023-06-18 20:00 - 22:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Privilege
Yvonne Rainer, Estats Units, 1990, 103’

Estrena a Catalunya

Privilege és un dels films més narratius de l’autora. El documental -que té com a tema central el climateri-, combina el llenguatge de la ficció amb altres recursos com documents científics dels anys 50, dramatitzacions i entrevistes. Paral·lelament, tracta també aspectes especialment importants per a les dones com ara les violacions, el racisme i la marginació social.
El seu primer llargmetratge, Lives of performers (1972) obre el camí a allò que seran les seves cerques més importants: la subversió del discurs narratiu, la ruptura amb el model d’identificació amb els personatges i el fluix continu d’esdeveniments. Com ella mateixa explica a La narrativa al mal servicio de la identidad (1991), li interessen els films “on a cada escena hem de decidir de nou les prioritats de mirar i escoltar”. En les tres dècades que segueixen a la pel·lícula aprofundirà en aquestes qüestions a través de sis llargmetratges més on explorarà temàtiques polítiques i socials com l’imperialisme, el terrorisme (Journeys from Berlin/1971, 1980), la identitat, l’amor romàntic, la malaltia (MURDER and murder, 1996), el privilegi la menopausa i l’envelliment (Privilege, 1990).
*Amb acompanyament a càrrec de la cineasta i professora universitària, Pilar Monsell i de la critica cinematogràfica i també professora, Eulàlia Iglesias.
> RETROSPECTIVA YVONNE RAINER

Memòria: Brasil 1970
2023-06-08 21:00 - 23:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Sessió de curtmetratges: Memòria: Brasil 1970
Les cineastes brasileres, com moltes altres arreu del món, han emprat el mitjà cinematogràfic com a espai de reflexió, de lluita i de construcció de genealogies. En aquesta sessió, emmarcada dins les Persistències fílmiques, posem en conversa tres curtmetratges que des de la ficció, el documental i l’animació ens parlen d’algunes de les lluites i resistències d’aquest territori. Les peces s’han inspirat en activistes del passat, en les lluites obreres i en col·lectius feministes que han treballat àrduament per defensar els seus drets.
Projecció de:
Chão de fàbrica (Lunch Break)

Nina Kopko, Brasil, 2021, 24′, VOSC
Creche-lar (Home Day Care)

Maria Luiza d’Aboim, Brasil, 1978, 8′, VOSC
Cadê Heleny? (Searching Heleny)

Esther Vital García, Estat espanyol-Brasil, 2022, 29′, VOSC
* Presentació i col·loqui a càrrec de la directora Esther Vital García
> PERSISTÈNCIES FÍLMIQUES

Reorganitzar la cinefília
2023-06-09 18:00 - 20:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Reorganitzar la cinefília
El concepte “cinema realitzat per dones” pren forma per primera vegada a principis dels anys vuitanta gràcies a la teòrica fílmica feminista Annette Kuhn i el seu text Women’s Pictures (1982). Quaranta anys més tard, davant la creixent visibilitat del cinema fet per dones als principals festivals de cinema, moltes veus posen en qüestió la necessitat de continuar emprant aquest terme. A partir del visionat de tres peces realitzades a les dècades dels 70 i 80, des de la MIFDB convidem a un grup de professores universitàries per plantejar i debatre una sèrie de preguntes: requereix d’escenaris interpretatius particulars el cinema fet per dones i altres identitats dissidents? Són suficients per analitzar aquestes cinematografies les fonts teòriques que constitueixen els pilars teòrics de les universitats de cinema modernes? És necessari construir un nou llenguatge que ens ajudi a analitzar i a pensar al voltant d’aquestes filmografies?
Sessió presentada per les professores Ana Aitana Fernández, Carlota Frisón i Elena Fraj emmarcada dins les Persistències fílmiques.
Projecció de:
C’est quoi, un cinéma au féminin?

Chantal Akerman, Delphine Seyrig, Liliane de Kermadec i Marguerite Duras, França, 1975, 16’
Le cinéma au feminin

Richard Kein, França, 1978, 33’
Audience

Barbara Hammer, EUA, 1982, 32′

> PERSISTÈNCIES FÍLMIQUES

Regra 34
2023-06-09 21:00 - 23:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Regra 34
Julia Murat, Brasil-França, 2022, 100′
Estrena a Barcelona

Simone estudia dret especialitzant-se en casos de violència masclista. A més a més, treballa com a streamer d’una pàgina pornogràfica, cosa que la porta a interessar-se a poc a poc en l’exploració de l’univers de pràctiques BDSM. Regra 34, guanyadora del Leopard d’Or al festival de Locarno, planteja més preguntes que respostes: Com pensar i representar el plaer com una cosa física i política? Què passa quan els nostres desitjos són titllats de “no ser prou feministes”? Com poden els cossos i les identitats dissidents explorar els límits del plaer d’una manera segura? En el context d’un sistema polític i judicial opressor, Simone i les seves amigues no tenen por de buscar maneres de viure alineades amb els seus anhels i somnis.

> PERSISTÈNCIES FÍLMIQUES

Astres immòbils
2023-06-10 17:00 - 19:00, 2023-06-11 17:00 - 19:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Astres immòbils
Noémi Gruner i Séléna Picque, França, 2022, 26’

Recomanada a partir de 6 anys
Aquest film narra la història de la Chenghua, una nena de nou anys apassionada per l’espai exterior, que navega dificultats amb la seva família, ja que els seus pares, nascuts a la Xina i residents a França, necessiten que els ho tradueixi tot.
*Les sessions estaran acompanyades d’un espectacle participatiu: els infants podran pintar-se la cara amb colors que brillen en la foscor, convertint la sala de cinema en un espai sideral. Abans de la projecció, l’actriu Berta Graells dinamitzarà una representació on haurem d’ajudar-la a construir una nau per viatjar a l’espai.

> PERSISTÈNCIES FÍLMIQUES

Sessió doble: "Who is afraid of ideology?" i "Foragers"
2023-06-10 18:00 - 20:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Who is afraid of ideology? Part 3 Micro Resistances
Marwa Arsanios, Líban, Alemanya, 35’, VOSE
Estrena a l’Estat espanyol

Aquest assaig cinematogràfic forma part d’un minuciós projecte en curs iniciat el 2017 per l’artista interdisciplinària d’origen libanès Marwa Arsanios, dedicat a documentar diverses experiències feministes d’autonomia comunitària i a posar en relleu les lluites anticolonials de les dones per reivindicar el dret a la terra i retrobar-se amb la natura de manera no mediatitzada. En aquesta tercera part, Arsanios se situa a Tolimo (Colòmbia) i se centra en l’ofensiva sistemàtica de les empreses transnacionals contra l’element més petit i essencial de la vida, les llavors, així com en les estratègies femenines per lluitar en favor de la seva preservació.
Al-Yad Al-Khadra (Foragers)
Jumana Manna, Palestina, 2022, 65’
Estrena a l’Estat espanyol

A la Palestina ocupada, recollir les plantes silvestres ‘akkoub i za’atar està castigat amb multes i penes de presó. Aquestes plantes, però, han estat recol·lectades durant generacions pel poble palestí convertint-se en essencials per a la seva gastronomia i la seva identitat. Jumana Manna, que ja havia abordat qüestions de preservació natural i neocolonialisme a la seva pel·lícula Wild Relatives (2017), reflexiona en aquesta peça sobre el menjar com a contenidor d’històries comunitàries vinculades a la terra, davant la repressió codificada dins la normativa irsaeliana de protección de la natura.
* Presentació i col·loqui a càrrec de la directora Jumana Manna
> PERSISTÈNCIES FÍLMIQUES

MURDER and murder
2023-06-10 20:00 - 22:00, 2023-06-21 17:00 - 19:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
MURDER and murder
Yvonne Rainer, Estats Units, 1996, 113’, VOSC

MURDER and Murder és una història d’amor entre dones de mitjana edat, Mildred, que porta tota la vida identificant-se com a lesbiana, i Doris, que està enamorada d’una dona per primera vegada. Es tracta d’una meditació sobre l’envelliment femení, la sexualitat lèsbica i el càncer de mama en una cultura que glorifica la joventut i l’idil·li heterosexual.
*Amb acompanyament a càrrec de la cineasta i professora universitària, Pilar Monsell, que farà una relectura de la filmografia d’Yvonne Rainer en el context de la seva retrospectiva a la Filmoteca de Catalunya.
> RETROSPECTIVA YVONNE RAINER

Mato Seco em Chamas
2023-06-10 21:00 - 23:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Mato Seco em Chamas
Joana Pimenta i Adirley Queirós, Portugal-Brasil, 2022, 153’

Estrena a Catalunya

A la favela Sol Nascente, als afores d’una Brasília dominada pel govern de Bolsonaro, un grup de dones hackeja un oleoducte per vendre petroli a preu baix a la seva comunitat. Coneixerem a Léa, Chitara i Andreia, totes elles actrius no professionals, a través de magnètiques seqüències planificades on l’espectacularització queda fracturada per llargs plans documentals. Així, d’una seqüència a una altra passarem de veure les integrants del grup negociar amb clients a una nau industrial a veure-les cuinant, treballant o conversant en plànols dilatats que deixen suspesa la trama principal que vertebra el film. Mato seco em chamas, tot i jugar amb els codis estètics de la distopia i la ciència-ficció, no està situat en un futur amb escassos recursos naturals sinó en un present en què les seves reserves s’exploten en el context d’una societat capitalista i de mercat, afectant especialment a les habitants del sud global.

> PERSISTÈNCIES FÍLMIQUES

Guapo’y
2023-06-11 18:00 - 20:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Guapo’y
Sofía Paoli Thorne, Paraguai-Argentina, Qatar, 2022, 71’

Estrena a Catalunya

Guapo’y és un documental que explora el procés de sanació del cos i les emocions de Celsa i la seva mare, expresoneres del camp de concentració d’Emboscada durant la dictadura del general Alfredo Stroessner al Paraguai, entre el 1954 i el 1989. La perspectiva del film proposa una reconstrucció oral dels episodis viscuts durant aquella repressió amb l’objectiu de mantenir viva la memòria dels fets. No obstant això, també té el propòsit de plantejar interrogants sobre el paper que s’assigna a aquesta memòria en la restitució personal de la dignitat física i moral, plantejada en el film a través de la trobada enriquidora dels cossos danyats de les dues dones amb la natura. El flux del temps i la proximitat dels enquadraments acompanyen aquest relat que, per sobre del dolor que descriu, permet que ens acostem a la llum resistent de les protagonistes.

> PERSISTÈNCIES FÍLMIQUES

Cette maison
2023-06-11 20:00 - 22:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Cette Maison
Miryam Charles, França-Haití, 2022, 75’

Estrena a Catalunya

Tessa, d’arrels haitianes, va néixer a Stamford l’any 1994 i es va suïcidar a Bridgeport el 2008. Mitjançant recursos propis del realisme màgic i de la dramatúrgia, la cineasta desconstrueix i reconstrueix els relats al voltant de la mort de la seva cosina. Així, la directora crea una biografia imaginària on fa parlar a una jove Tessa amb la seva mare, a través de diàlegs que reflexionen sobre el trauma de la diàspora, la identitat territorial o la seguretat de l’espai domèstic i la violència que s’hi pot infiltrar. El film, a través d’una posada en escena que apel·la a la fantasia a través de l’ús del 16mm, representa un procés de dol que no és lineal, sinó que arriba i se’n va, en onades.

> PERSISTÈNCIES FÍLMIQUES

But I am a cheerleader
2023-06-11 21:45 - 23:30 | Plaça Salvador Seguí, Plaça Salvador Seguí, Barcelona, Barcelona, Espanya
But I am a cheerleader
Jamie Babbit, EUA, 1999, 85’
En aquesta comèdia icònica dels 90, Megan, una animadora jove i naïve, és enviada a un campament de reconversió quan els seus pares la identifiquen, per la seva sorpresa, com a lesbiana. Contra tot pronòstic, és precisament en aquest recés anomenat “La direcció correcta” on Megan comença a indagar en la seva identitat de gènere i la seva orientació sexual. Dues dècades després de la seva estrena, But I’m a Cheerleader s’ha erigit com un clàssic del cinema camp que explora des de la paròdia i la ironia la construcció social dels rols de gènere i l’heterosexualitat. Film imprescindible interpretat per icones queer com Clea Duvall, Natasha Lyonne o RuPaul.
*Amb presentació a càrrec de la cineasta Zaida Carmona. Carmona va estrenar el 2022 el seu primer llargmetratge La amiga de mi amiga, una comèdia romàntica d’embolics a cinc bandes.
> CINEMA FORA DE LLOC

Reflexions des de l’assaig visual: reorganitzar la cinefília
2023-06-13 19:00 - 21:00 | Santa Mònica (Sala Bar), La Rambla, 7, 08002 Barcelona, Barcelona, Catalunya, 08002, Espanya
Projecció i col·loqui de:
Reflexions des de l’assaig visual: reorganitzar la cinefília
VVAA.
Estrena internacional

Reorganitzar la cinefília: reflexions des de l’assaig visual és un procés en el qual la MIFDB a obrir una fissura en el currículum universitari per a pensar juntament amb l’alumnat sobre les filmografies realitzades per dones. Un grup d’estudiants de la facultat de Belles Arts de la Universitat de Barcelona ha fet ús de l’assaig visual -format amb cert recorregut, però poc reconeixement dins l’acadèmia- per reflexionar-ne. Les peces resultants donen continuïtat a les converses que han mantingut al voltant de quins escenaris interpretatius permeten aflorar una anàlisi rigorosa del cinema fet per dones.
* Amb presentació i col·loqui a càrrec de l’alumnat que ha dirigit les peces.
> SESSIONS ESPECIALS

Film About a Woman Who…
2023-06-13 20:00 - 22:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Film About a Woman Who…
Yvonne Rainer, Estats Units, 1974, 105’, VOSC
Meditació sobre l’ambivalència, que juga amb el tòpic i les convencions de la telenovel·la per explicar la història d’una dona amb una insatisfacció sexual que emmascara una ira enorme.

> RETROSPECTIVA YVONNE RAINER

Lives of Performers
2023-06-15 09:00 - 23:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Lives of Performers
Yvonne Rainer, Estats Units, 1972, 90’, VOSC

Estrena a Catalunya

Examen dur i revelador de les aliances romàntiques: aquesta pel·lícula examina el dilema d’un home que no pot triar entre dues dones i les fa patir a totes dues. Originalment formava part d’una representació de dansa coreografiada per Rainer.
> RETROSPECTIVA YVONNE RAINER

Kristina Talking Pictures
2023-06-16 18:00 - 20:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Kristina Talking Pictures
Yvonne Rainer, Estats Units, 1976, 90’, VOSC
Yvonne Rainer va aprofundir en la seva preocupació per les contradiccions entre vides públiques i privades amb aquesta història d’una domadora de lleons originària de Budapest que arriba a Nova York per convertir-se en coreògrafa.

> RETROSPECTIVA YVONNE RAINER

Las reglas del juego
2023-06-20 18:30 - 20:30 | Santa Mònica (Sala Bar), La Rambla, 7, 08002 Barcelona, Barcelona, Catalunya, 08002, Espanya
Projecció de:
Las reglas del juego
Maria Ruido i Brigitte Vasallo, 2022, Estat espanyol, 49’

Estrena a Catalunya

Las reglas del juego és una conversa-performance encarregada per Es Baluard Museu d´Art Contemporani de Palma. Es tracta d’una peça en pla seqüència que recull la trobada entre l’escriptora i activista Brigitte Vasallo i l’artista, realitzadora i investigadora María Ruido. Les dues pensadores parlen al voltant de la pèrdua de la classe social, la violència institucional i la performativitat de classe.
La peça aprofundeix en les dificultats, conflictes i contradiccions de classe i de gènere que es produeixen en la dimensió laboral dels l’àmbits artístics i culturals i en com, des d’una perspectiva personal i íntima, intenten donar-hi resposta. Aquesta conversa parteix de la idea de què el desclassament no és només gaudir d’altres condicions econòmiques i socials; el desclassament és, a més a més, assumir una certa normativitat que amputa a la possibilitat de moviment intern, que cega i cancel·la alguna cosa que et pertany.
*Amb la participació de Brigitte Vasallo i María Ruido.
> SESSIONS ESPECIALS

Journeys from Berlin/1971
2023-06-20 21:00 - 23:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
Journeys from Berlin/1971
Yvonne Rainer, Estats Units, 1980, 125’, VOSC
Per explorar les ramificacions del terrorisme, Rainer utilitza una sessió de teràpia prolongada en què una dona nord-americana parla amb una sèrie de psiquiatres per evocar experiències quotidianes de poder i repressió.

> RETROSPECTIVA YVONNE RAINER

Revolución puta
2023-06-21 19:00 - 21:00 | Zumzeig Cinecooperativa, C/ de Béjar, 53, Barcelona, Catalunya, 08014, Espanya
Projecció de:
Revolución puta
María Galindo, Bolivia, 2023, 52’, VE
Estrena a Catalunya
Quina és la porta veritable i quina és la porta falsa per entrar amb una càmera dins l’univers de les putes? Revolución puta està protagonitzada per integrants de les organitzacions OMESPRO La Paz i OMESPRO Santa Cruz; aquestes es converteixen en constructores d’un relat que fa ús d’una palanca simbòlica per traslladar les discussions centrals de l’univers puta a un espai polític i poètic. El film s’estructura en quatre parts amb entitat pròpia, que juntes conformen una peça que té la vocació i la versatilitat per envair tota mena d’espais -excepte els virtuals. María Galindo gira la càmera i qüestiona a lx espectadorx: “Sense diners i sense feina… Vull veure’t en el meu lloc”.
*Amb la presentació i col·loqui a càrrec de la directora, María Galindo.

> SESSIONS ESPECIALS

The Man Who Envied Women
2023-06-22 20:00 - 22:00 | Filmoteca de Catalunya, Plaça Salvador Seguí, 1, Barcelona, Barcelona, Espanya
Projecció de:
The Man Who Envied Women
Yvonne Rainer, Estats Units, 1985, 125’, VOSC
Al voltant d’un tema conegut com és la ruptura d’un matrimoni, Rainer construeix un relat honest i perversament divertit d’un home promiscu satisfet amb si mateix, Jack Deller, l’home que “gairebé sap massa sobre les dones”.

> RETROSPECTIVA YVONNE RAINER
